Motorsaven flænser morgenstilheden i Kildeparken i Aalborg. Gren for gren bliver et af Aalborgs ældste træer strippet for sine grene, og langsomt træder den knap 200 år gamle stamme frem. En stamme, som har overlevet to verdenskrige og nu er angrebet med kæmpesporesvamp, der truer med at gøre træet så svagt, at det kan vælte ned over forbipasserende. - Det jo mine minder, de fælder. Det er mit skalketræ, siger Britta Andersen, der er mødt op for at se træet blive fældet. Tilbage i 60'erne var hun en ung pige i Aalborg og gik i skole på Østermarken Skole. Men ifølge hende selv skalkede - eller pjækkede - hun ofte med sine venner. - Jeg boede jo i østbyen, og vores forældre gik jo ofte ture i Østre Anlæg, så der kunne vi jo ikke være, de ville jo opdage os. Derfor tog vi i Kildeparken, og så lå vi under det her smukke træ og snakkede og hyggede os, griner hun, mens endnu en gren bliver savet af stammen. Fagfolk mener, at det store bøgetræ kan dateres helt tilbage til dengang, da Kildeparken blev påbegyndt i 1802. Dengang havde parken status som Aalborgs første offentlige parkanlæg. Helt så langt tilbage går Britta Andersens minder dog ikke. - Det var jo mine teenageår omkring 1964-1965, så der er blevet snakket meget med mine veninder om kærester og drenge under bøgen. Det var hyggeligt at ligge der og kigge op. Der kunne vi ligge i timevis, indtil de andre, der sad på skolebænken, fik fri - og så var vi jo også nødt til at løbe hjem, ellers ville vi jo blive opdaget af vores forældre. I går så hun den triste nyhed om træet i medierne. - Så ringede jeg til min veninde og spurgte, om hun ville med ned og se det blive fældet. Det var jeg nødt til, forklarer hun, mens endnu en gang falder ned fra det høje og lander i den efterhånden kæmpestore bunke med afsavede grene. Men det er ikke kun hende, der er mødt op for at tage afsked. - Det træ har særstatus Hele formiddagen svirrer det nemlig med kommunalt ansatte i grønt og orange arbejdstøj. Der er kun én mand i gang med motorsaven i den 45 meter høje lift, men rundt omkring arbejdsområdet holder en lille hær af folk fra entreprenørenheden i Aalborg Kommune vagt og sørger for, at ingen forbipasserende kommer for tæt på. Igen og igen hilser de på kollegaer fra andre områder, der kigger forbi parken for at se til fældningen. - Både jeg og mine kollegaer har det jo rigtigt skidt med, at træet skal fældes, for vi går og passer på, alt hvad der er grønt i vores kommune. Men et træ i den her størrelse og alder har jo særstatus, så det gør ondt, når det skal fældes siger Kim Mortensen, der er teamleder i Entreprenørenheden i Aalborg Kommune. - Det er jo et af de største træer, vi har i kommunen, så det er lidt sørgeligt. Men i forhold til sikkerheden kan jeg godt forstå, at det skal ned, supplerer Lisa Gade, der er anlægsgartner i Aalborg Kommune. Motorsavens knurren varede fra klokken syv torsdag morgen til ved 14-tiden. Fredag begynder oprydningen ved resterne af det store træ. En cirka syv meter høj del af stammen får lov at blive stående som en træruin, der bliver hjemsted for insekter.

Opsummering:
Både fagfolk og aalborgensere så til med triste miner, da kæmpe bøgetræ i Kildeparken i dag blev fældet. For Britta Andersen var det også et farvel til gode minder.